IISRAELI MÄED
Tere tulemast taas saatesarja Iisraeli mäed palvereisile,
mis on seekord ilmselt viimane.
Käesolevas sarjas palvetame asjade eest, mis puudutavad
Iisraeli põhjapoolsete hõimude ehk Efraimi naasmist.
Lase oma Pühal Vaimul tänagi meie palvereisi juhtida, Jeesus!
Käesoleval hooajal oleme palvetanud Samaaria juubeliaasta teema pärast.
Alustasime sisemise tervenemise ja vabanemisega
sest see on esimene asi,
mis Jesaja raamatu juubeliaasta prohveteeringu järgi selle juurde käib.
Seejärel tegime koos prohvetliku naasmisreisi
põhjamaalt siia Iisraeli mägedele.
Maale naasmisele järgneb Piiblis ehitamisaeg
ja kevadistel palvereisidel
oleme palvetanud selle ja selleks valmistumise teemal.
Seekord lõpetame palvereiside sarja Jeruusalemmas Õlimäel.
Juubeliaasta täitumine on selles,
et Jumal saab tagasi selle, mis Temale kuulub.
Vestleme teel täpsemalt, millega tegemist on.
Samaaria vabanes Jordaania võimu alt
kohe Kuue päeva sõja algul 1967. a.
Täna täitub 50 aastat sellest,
kui piirkond Iisraeli haldusse sattus.
50. aasta on Piiblis juubeliaasta.
Piibel räägib selle arvutamise kohta järgmist:
"Loe enesele seitse aastanädalat, seitse korda seitse aastat:
nõnda saab sulle seitsme aastanädala aega nelikümmend üheksa aastat.
Ja pühitsege viiekümnendat aastat
ning kuulutage vabakslaskmist kõigile elanikele maal;
see olgu teile juubeliaastaks." 3Mo 25:8,10
Juubeliaastat võib tähistada siiski vaid sel juhul,
kui Iisraelimaa on iisraellaste hallata. Seega oli siin Samaarias
nüüd esimene piibellik juubeliaasta 3000 aasta järel.
Kus me nüüd asume, Mia?
Sõidame Jeruusalemma seekord idapoolsemat teed pidi.
Milliseid lahinguid Iisrael Kuue päeva sõja ajal pidas,
et Samaariat endale saada?
Iisraelil polnud vähimatki kavatsust Samaariat oma haldusse saada.
Ainus märkimisväärne lahing Kuue päeva sõjas terves Samaarias
toimus selle põhjaosas Dotanis,
kui Jordaania kahurvägi hakkas sealt iisraellasi pommitama.
Jordaania aga ei tahtnud algusest peale sõtta astuda,
kuid osales teiste araabiamaade surve tõttu.
Pärast esimeste lahingute kaotamist
taganesid Jordaania väed kiiresti Jordani jõe idakaldale.
Iisraeli armee mõistis seda väikese hilinemisega.
Kui üks isepäine Iisraeli komandör jõudis Jordani jõe vaatevälja
ja rääkis, et seal pole kedagi, kästi tal tagasi tulla.
Alles siis, kui luureandmed kinnitasid,
et Jordaania väed olid tõesti Samaariast lahkunud,
sai Iisrael aru, et Samaaria oli nende kätte jäänud.
Kus me nüüd oleme, Mia?
Idapoolsem tee, mida mööda täna sõitsime,
kannab nime Alon Road ehk Aloni tee.
Kust see nimi pärineb, Jyrki?
Ka pärast Kuue päeva sõda
ei tahtnud Iisrael Samaariat endale
ega ühendanud seda ametlikult oma territooriumiga.
Esmalt püüdis Iisrael Samaariat Jordaaniale tagasi anda.
Aloni tee sai nime Iisraeli ministri Yigal Aloni plaani järgi,
mille too visandas 1967. a juunis.
Selle järgi oleks Iisrael liitnud turvatsoonina ametlikult endaga
selle tee ja Jordani jõe vahelise ala
ning tagastanud Samaaria südamaa Jordaaniale.
Jordaania ei tahtnud Samaariat tagasi
ja ei võtnud Aloni pakkumist vastu.
Iisrael ei lõpetanud sellega Samaariast vabanemise katseid.
Järgmine plaan oli nn kahe riigi lahendus
millega püüti siia Samaariasse araabia riiki luua.
1994. a tõi Iisrael isegi tagasi
Tuneesiasse pagenud terroristist juhi Arafati
seda teist riiki rajama.
Kuus aastat hiljem pakkus Iisrael Arafatile Samaariat, Juudat, Gazat
ja isegi poolt Jeruusalemma kuid Arafat keeldus.
Kus me nüüd oleme, Mia?
Tõuseme seekord Õlimäele siit ida poolt.
Kuidas on võimalik, et Iisraeli riik pole 50 aasta jooksul
suutnud Samaariast vabaneda vaatamata mitmetele katsetele?
Jumal ise ühendas Samaaria Iisraeliga 1967. a juunis
ja keegi ei saa seda muuta, isegi Iisrael ise mitte.
Kui Jumala kalendris tuli aeg Iisraelimaa ühendada,
võttis selle teostamine Tal vähem kui nädal,
ilma et keegi Iisraelis seda proovinudki oleks.
Lisaks tegi Ta seda nii, et selle eest ei saanud au ükski inimene.
Kui Jumala kalendris tuleb aeg
Iisraeli põhjapoolsete hõimude naasmiseks,
teostab Ta sama kindlalt sellegi nii nagu on plaaninud.
Vaadates Jumala ajastusi tagantjärgi, on täiesti selge,
kuidas Jumal on oma väes kõik need hetked täpselt määranud.
100 aasta eest, 1917. a,
vabastas Jumal Jeruusalemma türklaste võimu alt
samuti ilma lahinguteta.
On huvitav näha, mis tänavu juhtub,
kui see 50 aastat on täitunud.
Jätame auto seekord siia.
Kõnnime siit veel mõne sammu Õlimäe servale,
kus on rahulik palvetada.
Jõudsime tänasesse palvepaika.
Räägi, Jyrki, milles juubeliaasta lõpupeol asi on.
Samaaria 50. aasta Iisraeli võimu all täitub täna.
Juba teel vaatasime,
kuidas juubeliaastate vahel on seitse 7-aastast perioodi,
mis on kokku 49 aastat.
Kuni Iisraelimaa on iisraellaste valduses,
on iga 50. aasta juubeliaasta.
Lisaks piibliaastale on Piiblis veel teinegi Jumala määratud peoaeg,
mille arvestamine põhineb 7x7-l ja see on nelipüha.
Täpsemalt määratletakse selle aeg Piiblis järgmiselt:
"Siis lugege endile hingamispäevale järgnevast päevast,
päevast, mil te tõite kõigutusvihu, seitse täis nädalat -
kuni seitsmendale hingamispäevale järgneva päevani
lugege viiskümmend päeva!" 3Mo 23:15-16
Kui 49 päeva täis on,
tähistatakse 50. päeval nädalatepüha ehk nelipüha.
See on piibellikult arvutatult alati nädala esimene päev,
sest see on uue aja algus.
Seekord satuvad need kaks 50ga seotud perioodi lõpupäeva
samale päevale.
Täna, kui täitub Samaaria Iisraeli käes olemise 50. aastapäev,
on samal päeval ka nelipüha.
Arvu 49 leiame Piiblis veel kolmandastki kohast.
See räägib otse Messia naasmisest.
Kolmas 49 on Taanieli raamatus.
"Seitsekümmend aastanädalat on seatud su rahvale
ja su pühale linnale üleastumise lõpetamiseks,
patule piiri panemiseks ja süüteo lepitamiseks,
igavese õiguse toomiseks, nägemuse ja prohveti kinnitamiseks
ja Kõigepühama võidmiseks." Tn 9:24
70 nädalat ehk täpselt 70 seitset
on nimelt kokku 490.
Jumala kalendris tähendab 49
nelipühaga seoses päevade arvu,
juubeliaastaga seoses aastate arvu,
ja Taanieli ennustatud Messia tulekuga seoses
tähendab 49 aastakümnete arvu.
Täname koos Jumalat Tema täiuslike graafikute eest.
Aitäh, Isa, selle juubeliaasta eest!
Aitäh kõige eest, mida oled selle vältel oma rahva naasmise heaks teinud!
Aitäh Sinu graafikute eest, mis teostuvad täpselt õigel ajal.
Aitäh, Isa, kõigi imede eest,
mida oled teinud aegade algusest tänaseni,
kui otsustasid anda selle maa oma rahvale.
Aitäh, et viid oma plaani lõpule
ja keegi ei saa peatada Sinu riigi tulekut maa peale.
Aitäh, Jeesus, et tuled pea.
Jumala kalendris pole miski juhus.
Nelipüha on just see päev,
mil Jeesuse järgijad said siin Jeruusalemmas Püha Vaimu.
Kümme päeva varem,
vahetult enne Isa juurde naasmist rääkis sellest Jeesus.
"Jeesus ... keelas neil Jeruusalemmast lahkuda,
käskides jääda ootama Isa tõotust,
'mis teie olete minult kuulnud.
Johannes on küll ristinud veega, aga teid ristitakse Püha Vaimuga
üsna varsti pärast neid päevi.'" Ap 1:4-5
Kui Jeesus andis omadele selle tõotuse Püha Vaimu kohta,
oli see osa järgmisest vestlusest:
"Siis küsisid temalt need, kes olid kokku tulnud:
'Issand, kas sa sel ajal taastad Iisraeli kuningriigi?'" Ap 1:6
Küsimus võib jätta esmapilgul mulje
nagu jüngrid oleksid kõneainet vahetanud.
See polnud siiski nii,
vaid tõotus Püha Vaimu saamisest viis jüngrite mõtted vältimatult
Iisraeli kuningriigi taastamisele,
mis on Piibli tõotuses seotud Püha Vaimu saamisega.
Näiteks Hesekieli kaudu lubab Jumal järgmist:
"Mina kogun teid rahvaste seast
ja korjan teid maadest, kuhu teid on pillutatud,
ja ma annan teile Iisraeli maa.
Siis nad tulevad sinna ja kõrvaldavad sealt
kõik selle põlastusväärsused ja kõik selle jäledused.
Mina annan neile ühesuguse südame
ja annan nende sisse uue vaimu: " Hs 11:17-19
Kui Püha Vaim nädalatepühal ehk nelipühal välja valati,
algas maa peal Jumala kuningriigi taastamine.
Püha Vaimu saamine
oli Iisraeli kuningriigi taastamiseks täiesti vältimatu.
Taastamine algas siiski täiesti teisiti
kui jüngrid olid oodanud.
Jüngrite küsimusele kuningriigi taastamise graafiku kohta
vastas Jeesus:
"Ei ole teie osa teada aegu ja tunde,
mis Isa on iseenese meelevallaga seadnud,
vaid te saate väe Pühalt Vaimult, kes tuleb teie üle,
ja te peate olema minu tunnistajad Jeruusalemmas
ja kogu Juuda- ja Samaariamaal
ning ilmamaa äärteni." Ap 1:7-8
Jeesuse vastus räägib,
et kuningriigi taastamine tuleb,
kuid enne peab evangeelium minema teisele poole maakera.
See teostus alles 1894. a, kui evangeelium jõudis
Jeruusalemmast vaadatuna maakera vastaspoolele.
Ja kohe pärast seda hakkasid asjad Iisraeli suhtes liikuma.
Vaid kolm aastat hiljem, täpselt 120 aasta eest,
peeti esimene sionistlik Kongress,
kus teatati avalikult Iisraeli riigi taasrajamise sihist.
Täpselt saja eest tehti Balfouri deklaratsioon,
millega britid lubasid rajada juutidele uue rahvuskodu
nende piibellikul kodumaal.
Täpselt 50 aasta eest ühines Iisraelimaa,
kui piibliaegne Jeruusalemm ning Juuda ja Samaaria
tulid tagasi Iisraeli võimu alla.
On huvitav, et juba tagasi Isa juurde minnes,
mainib Jeesus viimasena just neid piirkondi.
"... te peate olema minu tunnistajad Jeruusalemmas
ja kogu Juuda- ja Samaariamaal ning ilmamaa äärteni." Ap 1:8
Pole ime, et Jeesuse naasmise lähenedes,
on maailma tähelepanu koondunud just sellele väikesele maalapile,
ja maailma juhid näivad huvitatud omatahtsi talitamisest
siin tänapäeval eksitavalt Läänekaldaks nimetatud piirkonnas.
Jeruusalemma, Juuda ja Samaaria piirkond,
on Iisraeli kuningriigi taastamises nimelt nii kesksel kohal,
et Jeesus lõpetas oma maapealse aja just sellest Iisraeli südamaast rääkides
"Kui Jeesus seda oli öelnud,
tõsteti ta nende nähes üles ja pilv varjas ta nende silme eest.
Kui nad taevasse vaatasid tema minekut,
vaata, siis seisis nende juures kaks valgeis rõivais meest,
kes ütlesid: 'Galilea mehed,
mis te seisate siin ja vaatate üles taevasse?
See Jeesus, kes teilt võeti üles taevasse,
tuleb samal kombel,
nagu te nägite teda taevasse minevat." Ap 1:9-11
Jeesus naaseb siia Õlimäele,
ning Ta jätkab vestlust Jeruusalemma, Juuda ja Samaaria teemal.
Jeesuse naastes jõuab vestlus lõpule,
sest Ta võtab maa oma valdusse.
"Sel päeval seisavad ta jalad Õlimäel,
mis on Jeruusalemma ees ida pool;
... ja Issand, minu Jumal, tuleb ja kõik pühad koos temaga.
Ja Issand on kuningaks kogu maale.
Sel päeval on Issand ainus ja tema nimi on ainus." Sk 14:4-5,9
Ülistame Jumalat Tema valitsuse eest selle maailma üle.
"Tuletage meelde endisi asju muistsest ajast,
sest mina olen Jumal ja kedagi teist ei ole,
mina olen Jumal ja ükski ei ole minu sarnane;
kes algusest alates kuulutab lõppu
ja aegsasti ette, mida veel ei ole tehtud;
kes ütleb: Minu nõu läheb korda
ja ma teen kõik, mis ma tahan." Js 46:9-10
"Kui suured on sinu teod, Issand!
Väga sügavad on su mõtted!
Sõge inimene ei tunne seda ja alp ei saa sellest aru.
Kui õelad lokkavad nagu rohi ja kõik ülekohtutegijad õitsevad,
siis on see neile hävituseks igavesti.
Aga sina, Issand, oled kõrge igavesti!" Ps 92:6-9
"Nõnda ütleb Issand:
Ma pöördun tagasi Siionisse ja elan Jeruusalemma keskel;
Jeruusalemma nimetatakse siis ustavaks linnaks
ja vägede Issanda mäge pühaks mäeks.
Nõnda ütleb vägede Issand:
Kuigi see on neil päevil ime selle rahva jäägi silmis,
kas peaks see olema ime ka minu silmis?
küsib vägede Issand." Sk 8:3,6
Jeesuse naastes täituvad piibellikud pühad
ja teostub ka lõplik juubeliaastate juubeliaasta.
"Issanda Vaim on minu peal, seepärast on ta mind salvinud.
Ta on mind läkitanud kuulutama vaestele rõõmusõnumit,
kuulutama vangidele vabakslaskmist ja pimedatele nägemist,
laskma vabadusse rõhutuid,
kuulutama Issanda meelepärast aastat." Lk 4:18-19
Tihti arvatakse, et kevadised piibellikud pühad
täitusid juba Jeesuse esimese tulemise kontekstis.
See pole siiski nii.
Sest Jeesus ütles viimast paasasöömaaega süües ise:
"Ma olen südamest igatsenud seda paasat süüa teiega
enne oma kannatamist,
sest ma ütlen teile, ma ei söö seda enam,
kuni kõik on läinud täide Jumala riigis.
Ja ta võttis karika, tänas ning ütles:
Võtke see ning jagage eneste vahel!
Sest ma ütlen teile, mina ei joo nüüdsest peale viinapuu viljast,
kuni Jumala riik on tulnud." Lk 22:15-18
Jeesuse suremises ja ülestõusmises
täitub tõotus Jumala Talle toodud pattude lepitamise kohta,
kuid see pole veel paasapüha lõplik täideminek.
Paasapüha lõplik täitumine toimub siis,
kui Jeesus tuleb teist korda
ja istub lubatud paasasöömaajale
maa peale tulnud Jumala kuningriigis.
Ka nelipüha lõplik täitumine on veel ees
ja täideminek on
Jumala kuningriigi taastamine täiesti nähtavalt.
Püha Vaim on juba antud Jeesuse lunastatuile
pitseriks ja tagatiseks selle kohta, et tuleb ka nelipüha lõplik täideminek.
Nelipühal väljavalatud Püha Vaim on pitseriks ka selle kohta,
et Jumal saab lõplikult tagasi valitsuse maa peal
ja ka Talle kuuluvad inimesed. Paulus kirjutas:
"Temas olete ka teie sellest ajast peale,
mil te saite kuulda tõe sõna, oma pääste evangeeliumi;
ja kelles teiegi, saanud usklikuks,
olete kinnitatud tõotatud Püha Vaimu pitseriga;
selle Vaimu, kes on meie pärandi tagatis
omandi lunastamiseni - tema kirkuse kiituseks." Ef 1:13-14
Juubeliaasta lõplik täideminek on selles,
et Jumal saab tagasi selle, mis Jumalale kuulub.
Rõõmustame veel koos selle üle,
kuidas Jumal maailma ajaloo lõpule viib.
"Ja vägede Issand valmistab sellel mäel kõigile rahvaile
võõruspeo rammusate roogadega, võõruspeo laagerdatud veiniga,
üdirammusate roogadega, pärmi pealt selitatud veiniga.
Ta hävitab sel mäel loori, mis looritab kõiki rahvaid,
ja katte, mis katab kõiki paganaid.
Ta neelab surma ära igaveseks ajaks.
Ja Issand Jumal pühib pisarad kõigilt palgeilt
ning kõrvaldab oma rahva teotuse kogu maalt.
Jah, Issand on rääkinud!
Ja sel päeval öeldakse: 'Vaata, see on meie Jumal,
keda me ootasime, et ta meid päästaks.
See on Issand, keda me ootasime,
hõisakem ja tundkem rõõmu tema päästest." Js 25:6-9
"'Halleluuja! Sest Issand, meie Jumal, Kõigeväeline,
on hakanud valitsema kuningana!
Rõõmustagem ja hõisakem ja andkem talle au,
sest Talle pulmad on tulnud." Ilm 19:6-7
"Õnnis on rahvas, kes tunneb püha hõiskamist;
nad käivad sinu palge valguses, Issand.
Sinu nimest rõõmutsevad nad iga päev,
ja sinu õigluses nad ülendatakse.
Sest sina oled nende tugevuse ilu,
ja sinu hea meele pärast tõstetakse meie sarv kõrgele.
Sest Issanda hoolel on meie kilp,
ja Iisraeli Püha hoolel on meie kuningas." Ps 89:16-19
Tänu Jumalale kõige eest,
milles oleme saanud sel hooajal osaleda.
Tasugu Issand teilegi teie ustavuse eest!
See on hetkel viimane saatesarja Iisraeli mäed osa,
aga kui Issand lubab ja me veel elame,
jätkame pärast suvepausi uute Kuningriigi tuulte osadega.
Palve Samaaria piirkonna pärast jätkub ja paljud Samaaria külad
ongi saanud juba Soomest ustavaid eestpalvetajaid.
Kui tahad adopteerida Samaariast oma küla ja selle eest palvetada
võta ühendust Samaariatiimi aadressil
samariatiimi@gmail.com
Palvereisidel võib osaleda ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri